*Tämä artikkeli kertoo yhtyeestä. 22-pistepirkko tarkoittaa myös leppäkerttuihin kuuluvaa ahopirkkoa.*

**22-Pistepirkko** on vuonna 1980 Utajärvellä perustettu pop/rockyhtye. 22-Pistepirkon musiikilliset juuret ovat 1960-luvun brittiläisessä ja amerikkalaisessa garage rockissa ja psykedeelisessä rockissa. Yhtyeen sävellys- ja sanoitustyyliä sekä sointia pidetään hyvin omaperäisinä ja helposti tunnistettavina. 22-Pistepirkko kuuluukin kriitikkopiireissä arvostetuimpiin suomalaisiin rockyhtyeisiin.

Vuonna 1982 22-Pistepirkko voitti Rockin SM-kilpailut. Pian tämän jälkeen ilmestyi yhtyeen ensimmäinen EP. Vuoden 1984 debyyttilevy *Piano, rumpu ja kukka* oli vielä pääosin suomenkielinen. EP *Ou Wee!* oli jo englanninkielinen, kuten seuraava albumikin *The Kings of Hong Kong* (1987). Tämä levy ja sen seuraaja *Bare Bone Nest* (1990) saivat osakseen hyvin myönteiset arvostelut.

22-Pistepirkon tunnetuin laulu "Birdy" on vuoden 1992 *Big Lupu* -albumilta. Yhtyeen menestynein levy on vuonna 1994 ilmestynyt *Rumble City, LaLa Land*. Yhtye on säilyttänyt kulttimaineensa, ja 2000-luvulla ilmestyneistä albumeista varsinkin *Drops and Kicks* (2005) ja *Lime Green Delorean* (2011) ovat saaneet varsin myönteisen vastaanoton.

Yhtye esiintyy myös nimellä **The Others** soittaen lainakappaleita pääasiassa -50, -60 ja -70 luvun rock'n'rollista, garage rockista ja countrystä. Vuonna 2006 yhtye julkaisi levyn *Monochromeset* The Others -nimellä.

Yhtyeen nimi on leppäkerttuihin kuuluvan ahopirkon (*Psyllobora vigintiduopunctata*) toinen nimi. Yhtyeen nimi esiintyy sen ensimmäisillä levyillä muodossa 22 Pistepirkko. Levyjen tekijätiedoissa se on lyhennetty toisinaan muotoon 22-P tai 22-PP. 

Kesäkuussa 2015 yhtye ilmoitti jäävänsä tauolle. Yhtye valmisteli tätä ennen albumia, jolla olisi ollut mukana Yari tuottajana, säveltäjänä, sovittajana ja muusikkona. Syksyllä 2019 yhtye teki jälleen keikkoja ja 22. helmikuuta 2022 se julkaisi uuden singlen.
Yhtyeen uusin studioalbumi Kind Hearts Have a Run Run julkaistiin 7. lokakuuta 2022.

Kokoonpano
----------

22-Pistepirkko Down By The Laiturissa 1999.
22-Pistepirkko, 2022
* P-K Keränen – laulu, kitara, koskettimet ja ohjelmointi
* Espe Haverinen – rummut ja laulu
* Asko Keränen – basso, koskettimet, ohjelmointi ja laulu

Lisäksi kitaristi ja tuottaja Riku Mattila on ollut mukana levyillä *The Kings Of Hong Kong*, *Bare Bone Nest* ja *Big Lupu*, vaikkakaan ei koskaan kokoonpanoon virallisesti kuulunutkaan.

Albumit
-------

* *Piano, rumpu ja kukka* (1984)
* *The Kings of Hong Kong* (1987)
* *Bare Bone Nest* (1989)
* *Big Lupu* (1992)
* *Rumble City, LaLa Land* (1994)
* *Zipcode* (1996)
* *Eleven* (1998)
* *Downhill City* (1999)
* *Rally of Love* (2001)
* *The Nature of 22 Pistepirkko* (2002)
* *Drops & Kicks* (2005)
* *The Others aka 22PP: Monochromeset* (2006)
* *(Well You Know) Stuff Is Like We Yeah!* (2008)
* *Lime Green DeLorean* (2011)
* *The Singles* (2012)
* *Kind Hearts Have a Run Run* (2022)

Kirjallisuutta
--------------

* Puustinen, Viljami & 22-Pistepirkko: *22-Pistepirkko*. Like, 2005. ISBN 952-471-321-7.

Lähteet
-------

1. ↑  Kivelä, Satu: 22-Pistepirkko hajoaa toistaiseksi *yle.fi*.  17.6.2015. Viitattu 17.6.2015.
2. ↑
3. ↑  22-Pistepirkko palaa tauolta keikkalavoille – "Soittaminen yhdessä tuntui taasen hyvältä ajatukselta" *Soundi*.  29.7.2019. Viitattu 31.7.2019.
4. ↑
5. ↑
6. ↑  "Nyt sitten jännittää, mitä tästä pidetään" – 22-Pistepirkon odotettu albumi on ilmestynyt *Rumba*.  7.10.2022. Viitattu 14.12.2022.

Aiheesta muualla
----------------

* Ylen Elävä arkisto: 22-Pistepirkko – Jealouse ja Joey
* Ylen Elävä arkisto: 22-Pistepirkko – Birdy
* Ylen Elävä arkisto: 22-Pistepirkko uskoi kokeellisuuteen ja nöyryyteen